Πληροφορίες: Τάνια Κατσάνη

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 18.09.2025

**Αρ. Πρωτ.: 1174**

ΠΡΟΣ: κ. Θεόδωρο Λιβάνιο, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Κρίνεται άμεση και επιτακτική η ανάγκη για επίλυση από την πολιτεία του προβλήματος της μετακίνησης των μαθητών/τριών με αναπηρία, με χρόνιες ή/και με σπάνιες παθήσεις από και προς τα σχολεία τους**»**

**Κύριε Υπουργέ,**

Όπως ήδη γνωρίζετε, *η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα εκπροσώπησης των ατόμων με αναπηρία, με χρόνιες ή/και με σπάνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας*.

Κύρια αποστολή της Ε.Σ.Α.μεΑ. είναι η καταπολέμηση των διακρίσεων σε βάρος των ατόμων με αναπηρία, με χρόνιες ή/και με σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την παρούσα επιστολή μας θέλουμε να θέσουμε υπόψη σας το σοβαρό πρόβλημα και δυστυχώς χρόνιο πρόβλημα με τις μετακινήσεις των μαθητών/τριών με αναπηρία, χρόνιες ή/και σπάνιες παθήσεις ή/και ειδικές εκπαιδευτικές ανάγκες από και προς τις σχολικές τους μονάδες και να σας μεταφέρουμε την κραυγή αγωνίας και αγανάκτησης εκατοντάδων οικογενειών μαθητών και μαθητριών με αναπηρία, με χρόνιες ή/και σπάνιες παθήσεις, σε όλη τη χώρα.

Σύλλογοι γονέων παιδιών με αναπηρία έχουν αποστείλει επιστολές διαμαρτυρίες στην ΕΣΑμεΑ, ενώ και [δήμαρχοι της Ανατολικής Αττικής](https://www.lavreotiki.gr/deltia-typoy/koini-diamartyria-exi-dimon-pros-tin-perifereia-gia-ta-dromologia-scholikis-metaforas-mathiton-dimoi-layreotikis-marathona-markopoyloy-rafinas-saronikoy-spaton-artemidos/)  απευθύνουν κοινή επιστολή προς τον Περιφερειάρχη Αττικής, καταγγέλλοντας σοβαρά προβλήματα στη σχολική μεταφορά των μαθητών. Πρόβλημα το οποίο δυστυχώς, και για ακόμα μία φορά, υφίστανται και μαθητές/μαθήτριες, αλλά και οι οικογένειές τους και σε άλλες Περιφέρειες της χώρας.

Κύριε Υπουργέ,

Κρίνεται άμεση και επιτακτική η ανάγκη να επιλυθεί το μείζον αυτό ζήτημα, ενώ, ως ο καθ’ ύλην αρμόδιος Υπουργός, οφείλετε να διασφαλίσετε την ασφαλή μετακίνηση των μαθητών/τριών με αναπηρία από και προς τις σχολικές μονάδες τους.

Όλα τα σχολεία ανοίγουν στις 11 Σεπτεμβρίου και είναι αδιανόητο και συνάμα απαράδεκτο να μην έχουν προβλεφθεί και αντιμετωπιστεί τα ζητήματα μετακίνησης των ΟΛΩΝ των μαθητών/τριων σε ΟΛΗ την χώρα.

Είναι εξωφρενικό, το ίδιο ακριβώς πρόβλημα να ανακύπτει κάθε νέα σχολική χρονιά και χιλιάδες μαθητές με αναπηρία, με χρόνιες ή/και με σπάνιες παθήσεις να μένουν εκτός σχολείου για μήνες, η ισορροπία οικογενειακής και επαγγελματικής ζωής είναι πλήρως διαρρηγμένη και είναι απορίας άξιο γιατί εδώ και τόσα χρόνια δεν μπορεί να λυθεί αυτό το ζήτημα!

Αυτή η εικόνα, δεν είναι εικόνα ενός σύγχρονου κράτους, δεν μας αρμόζει σαν χώρα και δεν τιμά διαχρονικά το πολιτικό προσωπικό αυτής της χώρας…

Η μη αντιμετώπιση και επίλυση του προβλήματος της μετακίνησης των μαθητών/τριών με αναπηρία, με χρόνιες ή/και με σπάνιες παθήσεις από και προς τις σχολικές μονάδες, είναι μία από τις σημαντικές αιτίες της μαθητικής διαρροής στην α’ βάθμια και β’ βάθμια ειδική και γενική εκπαίδευση, έχει ως αποτέλεσμα την μη παροχή ποιοτικής εκπαίδευσης των μαθητών και μαθητριών, η οποία πρέπει να τους διασφαλίζεται χωρίς αποκλεισμούς από την πολιτεία και τους πολιτειακούς θεσμούς, όπως επιτάσσουν η Διεθνής Σύμβαση του ΟΗΕ για τα Δικαιώματα των Ατόμων με Αναπηρία, η Διεθνής Σύμβαση για τα Δικαιώματα του Παιδιού και το Σύνταγμα της χώρας, ενώ ταυτόχρονα αποτελεί και ευθεία διάκριση των μαθητών/μαθητριών με αναπηρία, με χρόνιες ή/και με σπάνιες παθήσεις που μεταφέρονται με πούλμαν προς και από τα σχολεία που φοιτούν.

**Κανένας μαθητής και καμία μαθήτρια με αναπηρία, με χρόνια ή/και με σπάνια πάθηση στην Ελλάδα, δεν πρέπει να αποκλείεται** από το δικαίωμα στη δημόσια εκπαιδευτική διαδικασία, το πανανθρώπινο αγαθό της εκπαίδευσης, λόγω αδυναμίας της ελληνικής πολιτείας να εκπληρώσει την ευθύνη, αλλά και υποχρέωση, που έχει ~~και~~ να διασφαλίσει την μεταφορά του/της προς και από το δημόσιο σχολείο, **γι’ αυτό και ζητάμε την ΑΜΕΣΗ παρέμβασή σας, στο πλαίσιο των αρμοδιοτήτων σας, για την επίλυση του σοβαρότατου αυτού προβλήματος.**

Αναμένουμε τις άμεσες ενέργειές σας στο πλαίσιο των αρμοδιοτήτων σας και την ενημέρωσή μας γι΄ αυτές.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Παιδείας, Θρησκευμάτων και Αθλητισμού, κ. Σ. Ζαχαράκη
* Γραφείο Υπουργού Επικρατείας, κ. Ά. Σκέρτσο
* Γραφείο Γ.Γ. Αυτοδιοίκησης και Αποκέντρωσης, κ. Σ. Χιονίδη
* Γ. Γ. Α΄βάθμιας, Β’βάθμιας Εκπαίδευσης και Ειδικής Αγωγής
* Γραφεία Περιφερειαρχών της χώρας
* Εθνική Αρχή Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |